1901 के बाद 8वां सबसे ज्यादा गर्म साल रहा 2020: IMD
भारत मौसम विज्ञान विभाग (आईएमडी) ने सोमवार को कहा कि 1901 के बाद से 2020 आठवां सबसे अधिक गर्म वर्ष रहा लेकिन 2016 की सबसे अधिक गर्मी की तुलना में यह "काफी कम" रहा।
नई दिल्ली: भारत मौसम विज्ञान विभाग (आईएमडी) ने सोमवार को कहा कि 1901 के बाद से 2020 आठवां सबसे अधिक गर्म वर्ष रहा लेकिन 2016 की सबसे अधिक गर्मी की तुलना में यह "काफी कम" रहा। विभाग ने 2020 के दौरान भारत की जलवायु संबंधी एक बयान में कहा कि वर्ष के दौरान देश में औसत वार्षिक तापमान सामान्य से 0.29 डिग्री सेल्सियस अधिक था। यह आंकड़ा 1981-2010 के आंकड़ों पर आधारित है। आईएमडी ने कहा कि 1901 में देश भर के रिकार्ड रखने की शुरूआत हुयी और उसके बाद से 2020 आठवां सबसे अधिक गर्म वर्ष रहा। हालांकि, यह 2016 के अधिकतम स्तर से काफी कम है। आईएमडी के अनुसार रिकॉर्ड के अनुसार, सबसे ज्यादा गर्म वर्षों का क्रम इस प्रकार रहा- 2016, 2009, 2017, 2010 और 2015 । आंकड़ों के अनुसार, 1901 के बाद से 15 सबसे ज्यादा गर्म वर्षों में 12 वर्ष 2006 से 2020 के दौरान रहे।